b"\n_START_ARTICLE_\nLa Rovira (la Cellera de Ter)\n_START_SECTION_\nDescripci\xc3\xb3\n_START_PARAGRAPH_\nMasia que consta de dues plantes i golfes, coberta amb una teulada a dues aig\xc3\xbces de vessants a laterals i amb un r\xc3\xa0fec a base de taulers i cairats de fusta en una de les dues aig\xc3\xbces._NEWLINE_La planta baixa destaca el gran portal adovellat d'acc\xc3\xa9s d'arc de mig punt amb unes dovelles de gran mida i ben escairades. En la clau central de la volta es llegeix una inscripci\xc3\xb3 bastant deteriorada que diu: \xe2\x80\x9cIHS MARIA / (...) / 1569\xe2\x80\x9d_NEWLINE_La part esquerre de la casa i les golfes han estat reformades modernament. Tanmateix unes obres d'ampliaci\xc3\xb3 que han resultat bastant traum\xc3\xa0tiques i que han deixat un rastre i unes seq\xc3\xbceles evidents com aix\xc3\xad ho acredita el seccionament o mutilaci\xc3\xb3 de la part esquerre de les dovelles a causa de la construcci\xc3\xb3 d'una esp\xc3\xa8cie de contrafort com a mesura de refor\xc3\xa7 i recolzament en la sustentaci\xc3\xb3 de la masia, quedant per tant el portal parcialment fragmentat._NEWLINE_Pel que fa al primer pis, remarcar les dues obertures de similar tipologia, \xc3\xa9s a dir, dues finestres rectangulars amb llinda monol\xc3\xadtica conformant un arc pla, muntants de pedra ben escairats i ampit treballat. En segles llindes es poden llegir dues dates diferents: aix\xc3\xad en la finestra de la dreta trobem la data de 1565 i al centre un motiu triangular de car\xc3\xa0cter floral coronat per una creu i a l'esquerra la data de 1587 i amb el mateix motiu floral al centre._NEWLINE_En la fa\xc3\xa7ana oest remarcar la pres\xc3\xa8ncia d'una finestra, la qual si n\xc3\xb3 \xc3\xa9s tant interessant per la seva tipologia - rectangular, amb llinda i muntants de pedra- s\xc3\xad que ho \xc3\xa9s per la inscripci\xc3\xb3 que llegim en la llinda: \xe2\x80\x9cMAGDALENA. SABNCA 1647\xe2\x80\x9d._NEWLINE_Al voltant, en part exemptes i en part adossades, s'observa la pres\xc3\xa8ncia de diverses depend\xc3\xa8ncies dedicades al treball del camp.\n_START_SECTION_\nHist\xc3\xb2ria\n_START_PARAGRAPH_\nLes masies de la Cellera de Ter es poden classificar en tres grups. Per les seves caracter\xc3\xadstiques intr\xc3\xadnseques la masia de la Rovira (Ruira) l'enquadrar\xc3\xadem dins d'un segon grup, el m\xc3\xa9s nombr\xc3\xb3s. Aquest segon grup correspon als masos que presenten unes reformes i ampliacions que van des de la darreria del 1500 a les acaballes del 1600. \xc3\x89s l'\xc3\xa8poca de les grans portalades dovellades, dels finestrals g\xc3\xb2tics lobulats i de les finestres senzilles i renaixentistes sense decoraci\xc3\xb3._NEWLINE_Altres masies d'aquest segon grup s\xc3\xb3n: can Pixarrelles, can Vinyoles, can Carreras, la Ruira i can Ribes. Becdej\xc3\xba, Rauriques i can Puig s\xc3\xb3n tres exemples de masies amb alguna mena de fortificaci\xc3\xb3."